Juventuse spordidirektor kinnitas, et Suarez klubiga ei liitu (0)
Torino Juventuse spordidirektor Fabio Paratici kinnitas, et FC Barcelona ründaja Luis Suarez (33) Itaalia meisterklubiga ei liitu.
Juventus oli Suarezega juba tingimuste osas kokkuleppele jõudnud, aga otsustas tehingu katki jätta ja ründeliini täiendamiseks muid variante otsida, kuna Itaalia kodakondsust pole uruguaylasel võimalik piisavalt kiiresti saada.
"Suareze võib nimekirjast maha tõmmata, sest aeg, mis kulub passi kättesaamiseks, on pikem kui aeg, mis on jäänud üleminekuakna sulgumiseni ja Meistrite liiga koosseisude kinnitamiseni," selgitas Paratici.
Suareze äralangemisel on nüüd Juventusega seostatud Roma ründajat Edin Džekot (34). Paratici ütles, et Džeko on ainult üks variant mitmetest.